Komisijos sprendimas
1999 sausio 27 d.
pateikiantis laikinus trečiųjų šalių įmonių, iš kurių valstybės narės leidžia importuoti gyvūnų žarnas, skrandžius ir pūsles, sąrašus
(pranešta dokumentu Nr. C(1999) 196)
(tekstas svarbus EEE)
(1999/120/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB dėl trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus arba gyvus dvigeldžius moliuskus, laikinų sąrašų, pereinamajam laikotarpiui, sudarymo sąlygas [1] su paskutiniais pakeitimais, padarytais Tarybos sprendimu 98/603/EB [2], ypač į jos 2 straipsnio 4 dalį ir 7 straipsnį,
kadangi Tarybos direktyvoje 92/118/EEB [3] su paskutiniais pakeitimais, padarytais Direktyva 97/79/EB [4], yra nustatyta, kad žarnos, pūslės ir skrandžiai gali būti importuojami iš visų trečiųjų šalių;
kadangi Tarybos direktyvoje 77/99/EEB [5] su paskutiniais pakeitimais, padarytais Direktyva 97/76/EB [6], yra nustatyti reikalavimai, reguliuojantys išvalytų, sūdytų arba džiovintų ir (arba) termiškai apdorotų skrandžių, pūslių ir žarnų gamybą, pateikimą į rinką ir importą;
kadangi Komisijos sprendime 94/187/EB [7] su paskutiniais pakeitimais, padarytais Sprendimu 96/106/EB [8], trečiosioms šalims yra nustatyti sveikatos ir veterinarinio sertifikavimo reikalavimai, taikytini importuojant gyvūnų žarnas, skrandžius ir pūsles;
kadangi Komisija gavo kai kurių trečiųjų šalių įmonių sąrašus ir garantijas, kad šios įmonės visiškai atitinka tam tikrus Bendrijos sveikatos reikalavimus ir kad, jeigu joms nepavyktų laikytis šių reikalavimų, eksportas į Europos bendriją bus sustabdytas;
kadangi ne visose trečiosiose šalyse Komisijai pavyko įsitikinti, kad jų įmonės laikosi Bendrijos reikalavimų ir kad kompetentingų institucijų suteiktos garantijos veikia;
kadangi laikotarpis, kurį valstybės narės galėjo ir toliau iš jų pripažintų įmonių importuoti gyvūnų žarnas, skrandžius ir pūsles, pasibaigtų 1998 m. gruodžio 31 d.;
kadangi minimam laikotarpiui pasibaigus, šalims, nepateikusioms savo įmonių sąrašų, kaip reikalaujama Bendrijos taisyklėse, jau nebebūtų leidžiama eksportuoti į Bendriją gyvūnų žarnas, skrandžius ir pūsles;
kadangi dėl to Sprendime 95/408/EB nustatyta tvarka gali būti sudaromi laikini kai kurių šalių įmonių, gaminančių žarnas, pūsles ir skrandžius, sąrašai;
kadangi kai kurios trečiosios šalys vis dėlto laiku neatsiuntė savo įmonių sąrašų ir dėl techninių sunkumų vėluojama parengti veterinarijos sertifikatą; kadangi dėl to, kad nenutrūktų prekyba, kaip pereinamojo laikotarpio priemonę reikia skirti papildomą laikotarpį žarnoms, pūslėms ir skrandžiams iš šių trečiųjų šalių eksportuoti; kadangi tokiu atveju trečiųjų šalių kompetentingos institucijos turi patvirtinti, kad šios žarnos, skrandžiai ir pūslės buvo pagaminti tinkamomis higienos sąlygomis;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės leidžia importuoti gyvūnų žarnas, skrandžius ir pūsles iš šio sprendimo priede išvardytų įmonių.
2. Gyvūnų žarnų, skrandžių ir pūslių importui tebetaikomos Bendrijos veterinarinės nuostatos, pritaikytos kitoms šalims.
2 straipsnis
Valstybės narės leidžia importuoti gyvūnų žarnas, skrandžius ir pūsles iš priede nenurodytų trečiųjų šalių įmonių, tačiau trečiosios šalies kompetentingos institucijos pereinamajam laikotarpiui, t. y. iki 1999 m. kovo 31 d., turi būti patvirtinusios, kad žarnos, skrandžiai ir pūslės buvo pagaminti tinkamomis higienos sąlygomis.
3 straipsnis
Šis sprendimas taikomas nuo 1999 m. sausio 1 d.
4 straipsnis
Šis sprendimas skirtas valstybėms narėms.
Priimta Briuselyje, 1999 m. sausio 27 d.